પછી, ઈશ્વરે સૃષ્ટિ ઉપજાવવાની યોજનાનો સંકલ્પ કર્યો, ત્યારે એ ઈશ્વરનું નામ “બ્રહ્મા” પડ્યું, તેથી, જન્મ, ઉત્પત્તિ, “પ્રોડક્શન”, એ “બ્રહ્મા” છે. અક વાર આ ડખો શરૂ થયો, પછી એ આગળ ચાલવો જ રહ્યો! બ્રહ્મારૂપે, ઈશ્વરે કેટલાક મદદનીશોની કલ્પના કરી એ હતા સાત ઋષિઓ, કે જે માત્ર કલ્પનામય જ છે. ઈશ્વર, ને બ્રહ્મા, એ પણ, બ્રહ્મમાં પ્રકટ થયેલી માત્ર મનોમય કલ્પનાઓ છે, પેદાશ કરવા તથા વધારવાના મુખ્ય મુખ્ય વિભાગો એ ઋષિઓએ સંભાળી લીધા. પછી, એનાં વિવિધ ઉત્પાદનનાં ખાતાં કલ્પાયાં, અને તેના “પ્રજાપતિઓ” નામે વડા અધિકારીઓ કલ્પાયા, અને તેમના વડે જે રચના કલ્પાઈ, તે નિસર્ગ, અથવા માયા, પ્રકૃતિ, તેમ કુદરત પણ કહેવાય છે. જેમ સ્વપ્નના માનવીને સ્વપ્ન સાચું જ લાગે, તેમ, આ બ્રહ્માની કલ્પનાનાં માનવીઓને, આ સૃષ્ટિરૂપી કલ્પનાની રચના સાચી જ લાગવા માંડી છે. એમ, બ્રહ્મની કલ્પના ઈશ્વર, ઈશ્વરની કલ્પના બ્રહ્મા, ને બ્રહ્માની કલ્પના તે સનક, સનાતન, સનંદન અને એવા ચાર મદદનીશો, મૂળ ઋષિઓ, પ્રજાપતિઓ, અને આપણા સહિતનું આ બધું….!એમ આ બધું કેવળ પરબ્રહ્મ પરમાત્માની કલ્પના, તેથી પરમાત્મા સ્વરૂપ જ છે, ને માનવજીવ પણ, મૂળરૂપે, પરમાત્મા જ છે.